钦定古今图书集成/明伦汇编/官常典/第039卷 > 毛
## 钦定古今图书集成/明伦汇编/官常典/第039卷 > 毛

周《文王》子。封于毛。

按《左传僖公二十四年》：“富辰曰：‘昔周公吊二叔之不
咸，故封建亲戚，以蕃屏周、管、蔡、郕、霍、鲁、卫、毛、聃、郜、雍、
曹、滕、毕、原、酆、郇，文之昭也’。”

按《史记周本纪》：“武王十一年伐纣，除道修社及商纣
宫。及期，百夫荷䍐旗以先驱。武王弟叔振铎奉陈常
车，周公旦把大钺，毕公把小钺，以夹武王，散宜生、太
颠、闳夭皆执剑以卫武王既入，立于社南，大率之左
右，毕从毛叔郑奉明水，卫康叔封布兹。召公奭赞采，
师尚父牵牲，尹佚䇲祝曰：‘殷之末孙季纣，殄废先王’”
明德，侮蔑神祇，不祀，昏暴商邑百姓其章显闻于天
皇上帝。于是武王再拜稽首曰：“膺更大命，革殷，受天明命。”武王又再拜稽首，乃出。

成王十二年，毛懿公薨。

按：《竹书纪年》云云。

成王三十七年“夏四月，王召毛公人受顾命。”

按《书经顾命》：“惟四月哉生魄，王不怿。甲子，王乃洮沬
水，相被冕服，凭玉几。乃同召太保奭、芮伯、彤伯、毕公、
卫侯、毛公、师氏、虎臣、百尹、御事受命。”

穆王十二年，“毛公班、共公利、逢公因帅师从王伐犬
戎。”

按：《竹书纪年》云云。

穆王三十五年，“荆人入徐，毛伯迁帅师败荆人于泲。”
按《竹书纪年》云云。

共王九年，锡毛伯迁命。

按《竹书纪年》：九年：“春正月丁亥，王使内史良锡毛伯
迁命。”

襄王十六年“秋，王子带以狄师伐周，获毛伯。”

按《春秋》不书。按《左传》：僖公二十四年夏，狄伐郑，取
栎。王德狄人，以其女为后。初，甘昭公有宠于惠后，惠
后将立之，未及而卒。昭公奔齐，王复之，又通于隗氏，
王替隗氏。颓叔、桃子曰：“我实使狄，狄其怨我。”遂奉太
叔以狄师攻王。王御士将御之。王曰：“先后其谓我何？
宁使诸侯图之。”王遂出，及坎欿，国人纳之。秋，颓叔、桃
子奉太叔以狄师伐周，大败周师，获周公忌父、原伯、
毛伯、富辰。王出适郑，处于氾，太叔以隗氏居于温。
襄王二十六年“夏四月，王使毛伯锡《鲁侯命》。”

按《春秋文公元年》。按《左传》元年，“夏四月，王使毛伯
卫来锡公命。”

顷王元年春，毛伯求金于鲁。

按《春秋》文公九年。按《左传》，九年春，“毛伯卫来求金，
非礼也。不书王命，未葬也。”

定王十三年“夏六月，王札子杀召伯、毛伯。”

按《春秋》宣公十五年。按《左传》，十五年“夏六月，王孙
苏与召氏、毛氏争政，使王子捷杀召戴公及毛伯卫，
卒立召。”襄十六年秋，为毛、召之难故，王室复乱。“王孙
苏奔晋，晋人复之。冬，晋侯使士会平王室，定王享之。”
景王二十一年“春二月乙卯，周毛得杀毛伯过而代
之。”

按《春秋》不书。按《左传》昭公十八年：“春王二月乙卯，
周毛得杀毛伯过而代之。”苌弘曰：“毛得必亡，是昆吾
稔之日也，侈故之以。而毛得以济侈于王都，不亡何
待？”

敬王四年“冬十月，王入于成周。尹氏、召伯、毛伯以王
子朝奔楚。”

按《春秋》昭公二十六年。按《左传》二十六年：“冬十月
丙申，王起师于滑。辛丑在郊，遂次于尸。”“十一月辛酉，
晋师克巩。召伯盈逐王子朝。王子朝及召氏之族，毛
伯得、尹氏固、南宫嚚奉周之典籍以奔楚。召伯逆王
于尸。癸酉，王入于成周。”